
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po sucu tog suda Pašku Bačiću, kao sucu pojedincu, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24b, OIB: 85821130368, za provedbu skraćenog stečajnog postupka nad dužnikom UDRUGA ZA KULTURU SPALATIN, Split, Slavićeva 9, OIB: 81461163010, dana 18. siječnja 2017. godine


r i j e š i o   j e                                               

Odbacuje se zahtjev Financijske agencije za provedbu skraćenog stečajnog postupka nad dužnikom UDRUGA ZA KULTURU SPALATIN, Split, OIB: 81461163010.


Obrazloženje

Financijska agencija, Regionalni centar Split podnijela je ovom sudu 16.11.2016. god. zahtjev za provedbu skraćenog stečajnog postupka nad dužnikom UDRUGA ZA KULTURU SPALATIN, Split, a koji zahtjev je podnesen na temelju odredbe čl. 429. st. 1. Stečajnog zakona (Narodne novine broj 71/15, dalje SZ).

U podnesenom zahtjevu je navedeno da dužnik na dan 10. studenog 2016. godine, u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 5.582,00 kn, kao i da prema podacima koji su dostavljeni od Hrvatskog zavoda za mirovinsko osiguranje, dužnik nema zaposlenih.

Povodom podnesenog zahtjeva, a radi utvrđivanja uvjeta za provedbu skraćenog stečajnog postupka, ovaj sud je, sukladno  odredbama čl. 11. st. 3. u vezi s čl. 428. SZ-a, dopisom od 11.01.2017. god. zatražio od Financijske agencije obavijest – potvrdu o tome ima li dužnik (još uvijek) u Očevidniku redoslijeda osnova za plaćanje evidentirane neizvršene osnove za plaćanje u neprekinutom razdoblju od 120 dana.

Na traženje suda, Financijska agencija je 16.01.2017. god. dostavila ovom sudu potvrdu o neizvršenim osnovama za plaćanje kod dužnika iz koje proizlazi da dužnik više nema evidentiranih neizvršenih osnova za plaćanje. Naime, tom potvrdom se potvrđuje da na dan 13.01.2017. god. dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 0 dana.

Odredbom čl. 428. SZ-a propisano je da će sud provesti skraćeni stečajni postupak nad pravnom osobom ako su ispunjene slijedeće pretpostavke: 1. ako nema zaposlenih; 2. ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana te 3. ako nisu ispunjene pretpostavke za pokretanje drugog  postupka radi brisanja iz sudskog registra.

Kako je dakle iz naprijed navedene potvrde Financijske agencije od 13.01.2017. god. razvidno da dužnik u Očevidniku redoslijeda osnova za plaćanje više nema evidentirane neizvršene osnove za plaćanje u neprekinutom razdoblju od 120 dana, odnosno iz iste  proizlazi da dužnik više nema bilo kakvih evidentiranih neizvršenih osnova za plaćanje, to samim time u konkretnom slučaju nisu ispunjeni uvjeti u smislu odredbe čl. 428. SZ-a za provedbu skraćenog stečajnog postupka nad dužnikom. Upravo stoga, zahtjev Financijske agencije za provedbu skraćenog stečajnog postupka nad dužnikom UDRUGA ZA KULTURU SPALATIN, Split je valjalo odbaciti, a radi čega je sud i odlučio kao u izreci ovog rješenja. 

U Splitu, 18. siječnja 2017. godine.
 
S U D A C 

Paško Bačić




POUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske u Zagrebu.


DNA:
-  podnositelju zahtjeva – FINA, RC Split
-  e-Oglasna ploča suda 
-  u spis

